b'\n_START_ARTICLE_\nHevaa\n_START_SECTION_\nHistoria\n_START_PARAGRAPH_\nKaprion kihlakunnan Djatlitsyn pogostaan kuuluneet Hevaanjoen varren kyl\xc3\xa4t mainitaan Novgorodin Vatjan viidenneksen verokirjassa vuonna 1500. Seudun kanta-asukkaat olivat uskonnoltaan ortodoksisia inkerikkoja. Peter von K\xc3\xb6ppenin mukaan Hevaanjoen keski- ja alajuoksun inkeroiskyli\xc3\xa4 olivat Hevaan eli Veps\xc3\xa4n lis\xc3\xa4ksi Koskenkyl\xc3\xa4 (ven. Lomonosovo), Huurola (\xc5\xa0i\xc5\xa1kino), T\xc3\xb6ntt\xc3\xb6l\xc3\xa4, Murto (Murdov\xc5\xa1t\xc5\xa1ina), Syrj\xc3\xa4 (Sjurje) ja Lentiisi (Lendov\xc5\xa1t\xc5\xa1ina). V\xc3\xa4\xc3\xa4skyl\xc3\xa4ss\xc3\xa4 ja Kangasp\xc3\xa4\xc3\xa4ss\xc3\xa4 asui my\xc3\xb6s \xc3\xa4yr\xc3\xa4m\xc3\xb6isi\xc3\xa4. Hevaan inkerikoilta ker\xc3\xa4ttiin 1800-luvulla runsaasti kansanrunoutta._NEWLINE_Ruotsin vallattua Inkerin Hevaalle perustettiin luterilainen seurakunta, joka mainitaan ensimm\xc3\xa4isen kerran vuonna 1640. Vuoteen 1644 saakka sill\xc3\xa4 oli yhteinen kirkkoherra Uuden-Puuran kanssa. 1700-luvun alusta l\xc3\xa4htien seutu kuului Kaprion luterilaiseen seurakuntaan. Hevaan luterilaisilla oli rukoushuone Ojankyl\xc3\xa4ss\xc3\xa4._NEWLINE_Vuonna 1788 Hevaalle rakennettiin Neitsyt Marian ilmestykselle omistettu ortodoksikirkko. Hevaanjoen ja Suomenlahden rantakyliss\xc3\xa4 asuneista seurakuntalaisista oli inkerikkojen lis\xc3\xa4ksi viidesosa tilanomistajien seudulle siirt\xc3\xa4mi\xc3\xa4 ven\xc3\xa4l\xc3\xa4isi\xc3\xa4. Kirkonkyl\xc3\xa4n talonpojat olivat sen vieress\xc3\xa4 sijainneen kartanon maaorjia. Vuonna 1862 kyl\xc3\xa4ss\xc3\xa4 oli 53 taloa ja 231 asukasta._NEWLINE_Vuonna 1899 Hevaasta tuli volostin keskus. Kyl\xc3\xa4ss\xc3\xa4 oli semstvon koulu, kansankirjasto ja lukusali. Puinen ortodoksikirkko korvattiin kivikirkolla vuonna 1917. Neuvostoaikana se toimi sairaalana._NEWLINE_Ven\xc3\xa4j\xc3\xa4n vallankumouksen j\xc3\xa4lkeen Hevaa toimi kyl\xc3\xa4neuvoston keskuksena. Vuonna 1960 se liitettiin Uustian kyl\xc3\xa4neuvostoon. Lentiisi ja Murto yhdistettiin Hevaan kyl\xc3\xa4\xc3\xa4n vuonna 1973. Vuodesta 1974 l\xc3\xa4htien se kuului Harmaalan kyl\xc3\xa4neuvostoon.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nHevaan kautta kulkee Yhinm\xc3\xa4en ja Sosnovyi Borin v\xc3\xa4linen asfaltoitu maantie. Kyl\xc3\xa4st\xc3\xa4 on linja-autoyhteydet Lep\xc3\xa4siin, Sosnovyi Boriin ja Pietariin. L\xc3\xa4hist\xc3\xb6ll\xc3\xa4 on entisi\xc3\xa4 kalanviljelyaltaita, joille suunnitellaan uutta k\xc3\xa4ytt\xc3\xb6\xc3\xa4._NEWLINE_Kyl\xc3\xa4n kes\xc3\xa4asukkaiden m\xc3\xa4\xc3\xa4r\xc3\xa4ksi arvioidaan noin 450 henke\xc3\xa4. Sen ymp\xc3\xa4rill\xc3\xa4 on kolme puutarhapalsta-aluetta, joissa asuu arviolta yli tuhat lomanviett\xc3\xa4j\xc3\xa4\xc3\xa4. Palveluihin kuuluvat kulttuuritalo, l\xc3\xa4\xc3\xa4kint\xc3\xa4asema ja kauppa.'